b'\n_START_ARTICLE_\nMate (rastlina)\n_START_SECTION_\nPripravki iz mateja\n_START_PARAGRAPH_\nInfuz, tudi imenovan mate, pripravijo z namakanjem posu\xc5\xa1enih listov (in majhnih vejic) mateja v topli vodi (in ne v vreli vodi, kot je to zna\xc4\x8dilno za \xc4\x8drni \xc4\x8daj). Pitje mate infuza iz izvotlene bu\xc4\x8de (imenovane tudi mate ali guampa v \xc5\xa1pan\xc5\xa1\xc4\x8dini oziroma caba\xc3\xa7a ali cuia v portugal\xc5\xa1\xc4\x8dini), po navadi s kovinsko slamico (bombilla v \xc5\xa1pan\xc5\xa1\xc4\x8dini oziroma bomba ali canudo v portugal\xc5\xa1\xc4\x8dini) je pogost dru\xc5\xbeabni dogodek oz. obi\xc4\x8daj v Argentini, Urugvaju, Paragvaju, ju\xc5\xbenem \xc4\x8cilu, vzhodni Boliviji in ju\xc5\xbeni Braziliji, ohranil pa se je tudi v Siriji, Libanonu in Jordaniji._NEWLINE_Okus kuhanega mateja je izrazito zeli\xc5\xa1\xc4\x8den in travnat, spominja na nekatere podvrste zelenega \xc4\x8daja. Ve\xc4\x8dinoma je obravnavan kot sprejemljiv in prijeten, vendar je lahko zelo grenak, \xc4\x8de napitek pripravimo z vrelo vodo (zato ga pripravljajo s toplo in ne vrelo vodo). Za razliko od ve\xc4\x8dine \xc4\x8dajev, okus ne postane grenek in adstringenten, \xc4\x8de se droga namaka dalj\xc5\xa1i \xc4\x8das, liste pa se lahko uporabi tudi ve\xc4\x8dkrat. Dostopne so tudi razli\xc4\x8dne aromatizirane variante mateja._NEWLINE_V Braziliji obstaja pra\xc5\xbeena razli\xc4\x8dica, imenovana ch\xc3\xa1 mate, tj. mate \xc4\x8daj, dostopen pa je v filter vre\xc4\x8dkah ali v razsutem stanju. Stre\xc5\xbeejo ga v specializiranih lokalih, navadno je sladkan, lahko je topel ali hladen, servirajo ga s sadnim sokom ali mlekom. Hladna, sladkana razli\xc4\x8dica pra\xc5\xbeenega mateja se prodaja kot negazirana pija\xc4\x8da, dostopna v razli\xc4\x8dnih sadnih okusih (lahko pa tudi brez okusa). Pra\xc5\xbeen mate je manj grenak in ima bolj aromati\xc4\x8den vonj. Ob stresanju postane kremast, saj nastane nekaj \xc4\x8dasa obstojna pena. Tej vrsti napitka pravijo mate batido. Priljubljen je v obalnih brazilskih mestih, medtem, ko ga na jugu Brazilije pripravljajo na tradicionalen na\xc4\x8din (iz bu\xc4\x8de)._NEWLINE_V Argentini, Urugvaju in Paragvaju mate prodajajo v filter vre\xc4\x8dkah, pije pa se ga na podoben na\xc4\x8din kot \xc4\x8daj. V \xc5\xa1pan\xc5\xa1\xc4\x8dini je tako pripravljen mate poznan kot mate cocido ali cocido (kuhan mate). V Argentini se kuhan mate pogosto pije pri zajtrku ali popoldanski malici, pogosto skupaj s sla\xc5\xa1\xc4\x8dicami (facturas). Pripravi se ga lahko tudi s segrevanjem listov mateja v vodi in me\xc5\xa1anjem ob ohlajanju._NEWLINE_V Paragvaju mate pijejo tudi kot hladni napitek, obi\xc4\x8dajno ga pijejo na pode\xc5\xbeelju iz kravjega roga. Poznan je pod imenom terer\xc3\xa9 (iz jezika Guaran\xc3\xad), navadno pa je postre\xc5\xbeen s hladno vodo (z ali brez ledu). Vodi dodajo tudi zdravilne rastline, poznane kot "yuyos", ki jih zme\xc5\xa1ajo in zdrobijo v terilnici. Terer\xc3\xa9 se lahko pripravi tudi kot infuz mateja s sokom grenivke ali limone.\n_START_SECTION_\nPoimenovanje in izgovorjava\n_START_PARAGRAPH_\nV kastiljski \xc5\xa1pan\xc5\xa1\xc4\x8dini se rastlina imenuje yerba mate, kar se izgovori kot [\'j\xc9\x9br\xce\xb2a \'mate]. Rioplaten\xc5\xa1ki dialekt, ki ga govorijo v Urugvaju in Argentini, spremeni prvi glas besede yerba v alveolaren priporni soglasnik, kar spremeni izgovorjavo v [\'\xca\x83\xc9\x9br\xce\xb2a]. Taka izgovorjava je zna\xc4\x8dilna v regijah blizu Montevidea in Buenos Airesa. V bolj ruralnih predelih se yerba izgovarja kot [\'\xca\x92\xc9\x9br\xce\xb2a] , v bli\xc5\xbeini Mendoze pa se izgovarja kot [d\xca\x92\xc9\x9br\xce\xb2a] . Beseda hierba v \xc5\xa1pan\xc5\xa1\xc4\x8dini pomeni zel, yerba pa je le razli\xc4\x8dno zapisana varianta te besede (tako \xc4\x8drkovanje je pogosto v Argentini). Beseda mate izvira iz jezika Quechua in pomeni skodelica. Torej v dobesednem pomenu Yerba mate pomeni skodeli\xc4\x8dno zeli\xc5\xa1\xc4\x8de._NEWLINE_V brazilski portugal\xc5\xa1\xc4\x8dini je ime rastline erva-mate, kar se izgovarja kot [\'\xc9\x9brva \'mati], v nekaterih regijah pa tudi kot [\'\xc9\x9brva \'mate]. Uporablja se za pripravo pija\xc4\x8de chimarr\xc3\xa3o (vro\xc4\x8da pija\xc4\x8da) ali terer\xc3\xa9 (hladna pija\xc4\x8da). Pripravljata se iz zelenih listov in sta zelo priljubljeni na jugu dr\xc5\xbeave. \xc4\x8caj se pripravlja iz pra\xc5\xbeenih listov. V jeziku Guaran\xc3\xad, tj. jeziku prvotnih prebivalcev Ju\xc5\xbene Amerike, ki so prvi gojili in u\xc5\xbeivali mate, je ime rastline ka\'a, kar ima enak pomen kot yerba._NEWLINE_Drugi del imena se v angle\xc5\xa1\xc4\x8dini, \xc5\xa1pan\xc5\xa1\xc4\x8dini in portugal\xc5\xa1\xc4\x8dini pravilno \xc4\x8drkuje mate, \xc4\x8deprav v angle\xc5\xa1\xc4\x8dini sre\xc4\x8damo tudi varianto mat\xc3\xa9. Naglas na zadnji \xc4\x8drki je bil vpeljan zato, da bi se beseda razlikovala od angle\xc5\xa1ke besede mate, ki pomeni partner. Vendar multikulturno zdru\xc5\xbeenje Yerba Mate Association of the Americas navaja, da je nagla\xc5\xa1evanje drugega zloga v besedi mate neprimerno, saj v \xc5\xa1pan\xc5\xa1\xc4\x8dini beseda mat\xc3\xa9 pomeni "ubil sem".\n_START_SECTION_\nGojenje\n_START_PARAGRAPH_\nRastlino pridelujejo in obdelujejo predvsem v Ju\xc5\xbeni Ameriki, bolj natan\xc4\x8dno na severu Argentine (provinci Corrientes in Misiones), v Paragvaju, Urugvaju in ju\xc5\xbeni Braziliji (zvezne dr\xc5\xbeave Rio Grade do Sul, Santa Catarina, Paran\xc3\xa1 in Mato Grosso do Sul). Indijanci iz rodu Guaran\xc3\xad naj bi bili prvi, ki so gojili to rastlino. V Evropi so z gojenjem za\xc4\x8deli jezuitski misijonarji, ki so obi\xc4\x8daj pitja mateja prenesli vse do Ekvadorja in ju\xc5\xbenega \xc4\x8cila._NEWLINE_Po \xc5\xbeetvi je potrebno veje in liste posu\xc5\xa1iti, v\xc4\x8dasih nad ognjem, kar daje dimljen okus. Za tem liste (v\xc4\x8dasih pa tudi manj\xc5\xa1e vejice) zdrobijo._NEWLINE_Obstaja veliko zvrsti mateja, tako z ali brez manj\xc5\xa1ih vejic, nekatere vsebujejo zelo malo prahov. Nekatere so bolj milega okusa (suvae, i.e. blag), druge pa imajo dodano aromo npr. mente, pomaran\xc4\x8de, grenivke itd._NEWLINE_Rastline Ilex paraguariensis se lahko v odvisnosti od spola rastline razlikujejo v jakosti okusa, ki ga dajo, vsebnosti kofeina in drugih hranil. \xc5\xbdenske rastline dajo navadno milej\xc5\xa1i okus in manj\xc5\xa1o vsebnost kofeina, so pa tudi relativno redke na podro\xc4\x8djih, kjer mat\xc3\xa9 gojijo (kjer ne raste divje).\n_START_SECTION_\nKemi\xc4\x8dna sestava in lastnosti\n_START_PARAGRAPH_\nMate vsebuje ksantine, to so alkaloidi iz iste dru\xc5\xbeine kot kofein, teofilin in teobromin, ki so \xc5\xa1ir\xc5\xa1e poznani stimulansi, prisotni v kavi in \xc4\x8dokoladi. Mat\xc3\xa9 vsebuje tudi spojine kot so kalij, magnezij in mangan. Vsebnost kofeina je med 0,3 in 1,7% suhe te\xc5\xbee (za primerjavo: v listih \xc4\x8daja je vsebnost 2,5 do 4,5%, v kavi pa 1,5%)._NEWLINE_Izdelki iz mateja se v\xc4\x8dasih napa\xc4\x8dno reklamirajo kot brezkofeinske alternative kavi in \xc4\x8daju z manj ne\xc5\xbeeljenimi u\xc4\x8dinki. Te navedbe slonijo na napa\xc4\x8dnem sklepu, da je primarni ksantin v mat\xc3\xa9ju matein, ki je bil napa\xc4\x8dno okarakteriziran kot steroizomer kofeina. Vendar pa kofein v molekuli nima kiralnega centra, zato njegov stereoizomer ne obstaja. Matein je torej v kemijskih podaktovnih zbirkah uradni sinonim za kofein._NEWLINE_Iz osebnih izku\xc5\xa1enj ljudi, ki so u\xc5\xbeivali mate, so zaklju\xc4\x8dili, da so njegovi fiziolo\xc5\xa1ki u\xc4\x8dinki podobni (vendar vseeno razli\xc4\x8dni) kot pri bolj raz\xc5\xa1irjenih kofeinskih pija\xc4\x8dah, torej \xc4\x8daju, kavi in napitkih z gvarano. Nekateri uporabniki poro\xc4\x8dajo o stanju mentalne budnosti, koncentracije ter pozornosti, tako kot je to zna\xc4\x8dilno za ostale stimulanse. Vendar pa pogosto dodajajo \xc5\xa1e, da mate ne povzro\xc4\x8da ne\xc5\xbeeljenih u\xc4\x8dinkov, ki jih po navadi povezujemo s stimulansi, na primer anksioznost, \xc5\xbeiv\xc4\x8dnost in palpitacij._NEWLINE_\xc5\xa0tudije rastline Ilex paraguariensis , \xc4\x8deprav malo \xc5\xa1tevilne, so preliminarno pokazale, da se kombinacija ksantinov v mateju od kombinacij v ostalih rastlinah, ki vsebujejo kofein, razlikuje predvsem po u\xc4\x8dinku na mi\xc5\xa1i\xc4\x8dje, medtem, ko so u\xc4\x8dinki na osrednji \xc5\xbeiv\xc4\x8dni sistem podobni. Trije ksantini, prisotni v mateju, naj bi relaksirali gladke mi\xc5\xa1i\xc4\x8dne celice in pa stimulirali miokard._NEWLINE_Raz\xc5\xa1irjeno je prepri\xc4\x8danje, da naj bi mate imel manj ne\xc5\xbeeljenih u\xc4\x8dinkov kot kava. Ta domneva ni bila znanstveno postavljena, prav tako pa zanjo ni nobene zadovoljive razlage. Nekateri uporabniki poro\xc4\x8dajo o tem, da pitje pripravkov iz mateja ne prepre\xc4\x8di, da bi zaspali, kar se pogosto pojavlja pri nekaterih bolj raz\xc5\xa1irjenih stimulativnih pija\xc4\x8dah. Kljub temu pa naj bi jih mat\xc3\xa9 naredil manj utrujene in jim dal zmo\xc5\xbenost ostati budni dlje \xc4\x8dasa, \xc4\x8de si tega \xc5\xbeelijo. Skupna vsebnost kofeina v enemu pripravku iz mateja je precej visoka, predvsem zato, ker stalno prelivanje z vro\xc4\x8do vodo omogo\xc4\x8di u\xc4\x8dinkovito ekstrakcijo ksantinov iz droge. Tudi zaradi tega lahko napitek, ki si ga deli ve\xc4\x8d ljudi (npr iz bu\xc4\x8de), dose\xc5\xbee \xc5\xbeelen stimulativni u\xc4\x8dinek na vse u\xc5\xbeivalce._NEWLINE_In vitro in in vivo poskusi ka\xc5\xbeejo, da mate izkazuje pomembne u\xc4\x8dinke proti raku. Raziskovalci univerze v Illinoisu (2005) so ugotovili, da mate vsebuje veliko fenolnih komponent in da prepre\xc4\x8duje proliferacijo rakavih celic v ustih, medtem, ko so dolo\xc4\x8dene koncentracije proliferacijo teh celic spodbujale._NEWLINE_Vendar pa je \xc5\xa1tudija, ki jo je izvedla Mednarodna agencija za raziskave raka - International Agency for Research on Cancer, pokazala omejeno korelacijo med ustnim rakom in pitjem vro\xc4\x8dih pripravkov iz mateja (za hladne pripravke ni bilo podatkov). Zaradi vpliva temperature vode pri pripravi napitka in zato, ker rezultati niso upo\xc5\xa1tevali starosti, u\xc5\xbeivanja alkohola in kajenja, je \xc5\xa1tudija zaklju\xc4\x8dila, da mat\xc3\xa9 ne more biti razvr\xc5\xa1\xc4\x8den glede na svojo kancerogenost za \xc4\x8dloveka. U\xc5\xbeivanje mateja pa je bilo povezno z vi\xc5\xa1jo incidenco raka mehurja, po\xc5\xbeiralnika, ustnega raka, raka vratu in glave ter plju\xc4\x8dnega raka._NEWLINE_Pirolizidinski alkaloidi, ki jih vsebuje mate \xc4\x8daj, dokazano povzro\xc4\x8dajo redko stanje jeter, i.e. venookluzivno bolezen, ki povzro\xc4\x8di odpoved jeter zaradi progresivne zapore majhnih jeternih ven. Poro\xc4\x8dali so o enem smrtnem primeru, \xc5\xa1lo je za mlado Britanko, ki je ve\xc4\x8d let u\xc5\xbeivala velike koli\xc4\x8dine mate \xc4\x8daja iz Paragvaja._NEWLINE_11.8. 2005 je bila v ZDA vlo\xc5\xbeena patentna prijava (dokumenti #20050176777, #20030185908 in #20020054926), v katerem je navedeno, da je ekstrakt iz mateja inhibitor monoaminske oksidaze. Maksimalna in vitro opa\xc5\xbeena inhibicija je zna\xc5\xa1ala 40-50%. Glede na to, da so MAO inhibitorji antidepresivi, naj bi inhibicija tega encima pripomogla k pomirjujo\xc4\x8demu u\xc4\x8dinku mateja._NEWLINE_U.S. Army Center for Health Promotion and Preventive medicine je opozoril, da lahko hkratno u\xc5\xbeivanje mat\xc3\xa9ja in drugih MAO inhibitorjev (kot npr. fenelzina ali tranilcipromina) povzro\xc4\x8di povi\xc5\xa1an krvni tlak._NEWLINE_Nekatere raziskave ka\xc5\xbeejo tudi, da lahko pripravki iz mat\xc3\xa9ja vplivajo na koncentracijo encimov iz dru\xc5\xbeine ektonukleozid trifosfat difosfohidrolaz (E-NTPDaze), kar lahko vpliva na zunajceli\xc4\x8dno koncentracijo ATP, ADP in AMP. Ta u\xc4\x8dinek so opazili po dalj\xc5\xa1em u\xc5\xbeivanju (15 dni) vodnega ekstrakta mat\xc3\xa9ja. To odkritje bi lahko vodilo k novim mehanizmom manipulacije vaskularnih regenerativnih faktorjev, torej k novim pristopom v zdravljenju sr\xc4\x8dnih bolezni.'